《大鹏咏》
清代·申颋

蒙庄赋《逍遥》，北溟生胸臆。奇气化为鹏，扶遥渺八极。

寰中奇世界，谁睹垂云翼。我欲乘其背，不使六月息。

回翔与天处，俯仰周万亿。戏掷一羽坠，尽屈人间力。

庶几服愚顽，永绝戈与弋。气嘘阴阳转，雨旸无愆忒。

翅簸山海平，天下无倾仄。两爪握双曜，岁序无催逼。

我乃驱之游，逍遥玩物色。浩荡无古今，曾何辨畛域。

作者简介：直隶永年人，字敬立。申涵煜子。副贡生。诗书画均工。著作多亡佚。有《耐俗轩诗集》。